b'\n_START_ARTICLE_\nBla\xc5\xbe Kumerdej\n_START_SECTION_\nKumerdejeva rojstna hi\xc5\xa1a\n_START_PARAGRAPH_\nLeta 2002 je ob\xc4\x8dina Bled razglasila Kumerdejevo rojstno hi\xc5\xa1o za kulturni spomenik lokalnega pomena. Hi\xc5\xa1a je primer baro\xc4\x8dne kme\xc4\x8dke arhitekture in je sestavni del doma\xc4\x8dije z notranjim dvori\xc5\xa1\xc4\x8dem, ki ga poleg stanovanjske hi\xc5\xa1e obkro\xc5\xbeajo gospodarsko poslopje, postavljeno\xc2\xa0\xc2\xbbna vogel\xc2\xab, samostojna lopa in zid vzporedno z ulico. Doma\xc4\x8dija je zanimiva kot celota, saj pri\xc4\x8da o na\xc4\x8dinu \xc5\xbeivljenja premo\xc5\xbenej\xc5\xa1ega sloja tega obmo\xc4\x8dja._NEWLINE_Stanovanjska hi\xc5\xa1a je nadstropna hi\xc5\xa1a bohinjskega tipa z zna\xc4\x8dilnim gankom. Zunanjosti dajejo poseben poudarek okna iz tufa s kovanimi mre\xc5\xbeami, kvalitetni portal in freska Marijinega kronanja v ni\xc5\xa1i na obcestni fasadi._NEWLINE_V hi\xc5\xa1i se je ohranila \xc4\x8drna kuhinja, delno pa tudi\xc2\xa0\xc2\xbbhi\xc5\xa1a\xc2\xab\xc2\xa0s kru\xc5\xa1no pe\xc4\x8djo in kamra. Ohranjeno je tudi leseno stopni\xc5\xa1\xc4\x8de in velbana klet._NEWLINE_Relativno dobro ohranjen je skedenj ob hi\xc5\xa1i in vodnjak na dvori\xc5\xa1\xc4\x8du.'